ציון הרגיע שהיריות באו מצידו של שוטר שרק ניסה להבריח שודדים, מה שלא הרגיע אף אחת, והכין להן את מבחן הצרצרים הידוע למציאת כלה (גל לא עברה אותו). נראה שכבר אין לו כוח לחרדות של הבנות, אז הוא מכין להן עוד ועוד פעילויות מסוכנות, וגל כבר חושבת לחזור לארץ. ציון רוצה מישהי סקסית שלא נגעלת מג'וקים, ומרין אכלה פעם מאנקי פינס (בולבול של קוף, כפי שגל תרגמה באדיבות), בהתחשב בכך שדיאנה מטורללת וגל לא שמה עליו, מרין מתחילה לבסס את מקומה (עד שהיא תודח בוודאי בפרקים הקרובים). בזמן שמרין וציון המשיכו להתקרב, וגל ניסתה לגרום למדריך לשדך לה חבר שלו, דיאנה המשיכה את סיפור האהבה המרגש שלה. לא עם ציון כמובן, אלא עם הנופים עוצרי הנשימה של ריו.
בניגוד ליונתן ואיתי, שמיהרו להדיח את מי שהכי הפחידה אותם, נראה שאנרגיות פסיכוטיות לא מרתיעות את ציון כלל וכלל. להיפך, דווקא רעות, שהגיבה לחוויה המבלבלת כמו בחורה נורמלית, גרמה לציון לשלוח אותה הביתה כי הוא חשב שהיא מתחילה להתאהב בו. דבר ראשון, אל תחמיא לעצמך, היא ממש לא התאהבה בך, רק קצת נסחפה לחוויה. מעבר לכך, אני אמנם שמח שציון השאיר את שלושת המשתתפות הכי טלוויזיוניות (כלומר מטורללות) בתכנית, אבל מפרק לפרק נראה שהן לא ממש סופרות אותו, ושהולכים ומתמעטים הסיכויים שהסיפור הברזילאי שלנו ייגמר באהבה.
אחרי שאיתי נפטר מחני המלחיצה, ויונתן הדיח את פצצת הריאליטי המכונה חופית, שחר נשארה הדבר האשה הכי מעניינת מחוץ לברזיל. אין לה שום סיכוי עם יונתן, זה ברור, אבל יהיה מעניין לראות איך בדיוק היא תחליט לשרוף את עצמה, וכמה הצהרות טבעוניות מיליטנטיות היא תזרוק בנאום הפרידה שלה. שחר שריינה דייט ערב רומנטי עם יונתן, ארוחה קלילה והקרנה של סרט תחת כיפת השמיים. בתחילה הכל היה מושלם, היא הביאה את המשקפיים ויונתן הביא את המשפטים הסליזיים ("אל תעשי את המבטים ונשיכת השפתיים"). גם כשיונתן מנסה להחמיא לה, מרגישים את העצבים שלו רוחשים מתחת לפני השטח. הוא לא סתם אומר לה שהיא מושכת אותו, הוא ממש מאשים אותה בחרמנות שלו.
בכל מקרה, הכל התחיל מושלם, ולרגע קט נראה היה ששחר מוכנה לשחרר משיחות הטבעונות לערב אחד. הבועה התנפצה מהר מאוד, כשהיא שוב הסבירה לו שהוא לא צריך לפחד מהשינוי, שזה שינוי חיובי, שהוא זורק דבר טוב רק בשביל סטייק. ממי, אתם לא ביחד, לא אוהבים, לא כלום, למה נראה לך שהוא הולך להתחיל להשתנות בשבילך כבר עכשיו? אולי אם היית מורידה מעט את הרגל מהגז ונותנת לקשר להיבנות, היה אפשר בהמשך לדבר על שינויים והקרבות.
מעריצי דניאל (וטניה, אם הם קיימים) יכולים להירגע, שחר לא תוריד את הרגל מהדוושה, היא רק מאיצה ובקרוב היא הולכת לזנק מהצוק שישלח אותה בחזרה לארץ. בהתחשב במעמדה הרעוע של שחר, יונתן למעשה נשאר רק עם שתי מועמדות: דניאל וטניה. אם הייתם שואלים אותי, אין שאלה בכלל, דניאל מצחיקה, חכמה, כריזמטית ורגישה, וטניה... טניה חמודה. לעומתי, נראה שיונתן ממש התביית על טניה. בדייט בתכנית הקודמת, הוא תפס לה את הפרצוף דקה ארוכה והסביר לה שוב ושוב שהוא מתכוון לבחור בה בסוף. טניה מאוד יפה, עושה רושם של בנאדם טוב, ודומה יחסית לאשתו לשעבר. איך זה הופך אותה לשידוך יותר מוצלח מדניאל המקסימה והכובשת, אני לא יודע, אבל למרבה המזל נראה שהמועמדת האהובה עלינו מצליחה לצמצם פערים.
תהליך ההתקרבות של דניאל ויונתן התחיל בטיול האופניים בפרק הקודם, כשיונתן ייבש את שתי הבנות האחרות ובילה את כל היום בשיעור אופניים מתוק וסבלני לדניאל. בדייט האישי היא לקחה אותו לסיבוב בפרארי, כששניהם התלהבו כמו ילדים קטנים, והתמוגגו לראות את השני מתלהב. הם ניהלו את השיחה הכי מעמיקה וטבעית שראינו עד כה בתכנית, ויונתן מתחיל להבין איזה יהלום נפל לו ביד (גם דניאל אמרה שהוא גבר לחתונה).
אם הייתי צריך להמר, כנראה שהייתי הולכת על האופציה הצפויה והמשעממת. טניה רק פוערת את עיני הזרקורים שלה ויונתן נמס, ומהצד השני דניאל מארגנת לו דייט מושלם, ובסוף הוא עוד שואל אותה איך טניה חזרה מהדייט בלילה הקודם. החיים לא הוגנים, זה ידוע, אבל למרות מצב העניינים המדאיג, נראה שהמגמה נוטה יותר ויותר לכיוון דניאל. כפי שכל מי שעוסק בהימורים יודע, גם אם בשלב מסוים העסק נראה כמעט סגור, מגמה חזקה של הטוען לכתר היא המתכון המבטיח ביותר להפתעה משמחת בסוף.